སྤྱིར་བཏང༌།མཚན་འདོགས་ཚུལ་ལ་དུས་ཚིགས་ཀྱི་སྒོ་ནས་འདོགས་ཚུལ།ས་གནས་ཀྱི་སྒོ་ནས་འདོགས་ཚུལ།སློབ་དཔོན་གྱི་གདམས་པའི་སྒོ་ནས་འདོགས་ཚུལ་སོགས་འདྲ་མིན་ཞིག་ཡོད་ཀྱང་ལྭ་བ་ཁང་ཚན་ཞེས་པ་འདི་ནི་དེ་ལྟར་མིན་ལ།དེ་ཡང་སྔོན་བྱོན་གྱི་རྒན་པ་དམ་པ་རྣམས་ཀྱི་བཤད་སྲོལ་ཁག་གཉིས་ཙམ་བྱུང་ཡོད་པའི་དང་པོ་ནི།ཁང་ཚན་འདི་ཐོག་མར་ཆགས་སྐབས་ཁམས་ཕྱོགས་ནས་ལྭ་བ་དཀར་པོའི་འཕྱུ་པ་གྱོན་པའི་གྲྭ་རྒྱུན་སུམ་ཅུ་ལྷག་ཙམ་འབྱོར་བར་བརྟེན་ནས་བཏགས།དེ་ཡང་ཕྱིའི་ལྭ་བ་དཀར་པོའི་སྣམ་བུ་ལ་ནག་རྣོག་སོགས་དྲེག་པས་མ་གོས་པས་ཚོན་དམར་སེར་གང་བཏབ་ཀྱང་ལེན་པ་བཞིན།ནང་གི་སེམས་རྒྱུད་ཀྱང་ཀུན་སློང་མ་རུང་པས་བསླད་མ་ཞུགས་པས་ལེགས་ལམ་གང་དུ་འཁྲིད་ཀྱང་རུང་བའི་སྐལ་ལྡན་གྱི་སྐྱེས་བུ་ཞིག་ཡིན་པར་ཐོག་མར་བཀྲ་ཤིས་པའི་རྟེན་འབྲེལ་ཞིག་འོང་བར་བརྩིས་ནས་ལྭ་བ་ཁང་ཚན་ཞེས་མཚན་བཏགས།མཚན་བཤད་བྱེད་ན་ལྭ་བ་དཀར་པོའི་སྣམ་བུ་ལ་ཁ་དོག་གཞན་གྱིས་བསླད་མེད་པ་ལྟར་ཁང་ཚན་འདི་ཉིད་ཀྱི་གྲྭ་རྒྱུན་རྣམས་ཀྱང་ཀུན་སློང་ལ་བསླད་མེད་པ་ཡིན་ཞེས་མཚན་བཤད་བྱེད་སྲོལ་ཡོད།